Source: https://www.cronicavioleta.ro/2018/03/
Timestamp: 2019-12-08 09:22:18+00:00

Document:
Cronica Violeta: Blog despre Poli Timisoara: 03/2018
Liga Elitelor, et. a 11-a
După ce etapa precedentă a Ligii Elitelor a fost amânată din cauza vremii neobișnuit de friguroase, meciurile de azi de pe arena Colterm au fost influențate de vântul puternic. Juniorii U19 au obținut o victorie importantă, în timp ce colegii mai mici s-au văzut înfrânți de rivalii de la UTA. Ambele formații au abordat așezarea tactică impusă de Leo Grozavu la echipa mare: 3-4-3.
U19: Poli - CFR Cluj 1:0 (0:0)
Prima repriză a fost una săracă, jucătorii având probleme în manevrarea balonului din cauza vântului foarte puternic. În partea secundă, clujenii au ratat singuri cu portarul Moșoarcă (născut în 2001, în tur jucând pentru U17), pentru ca poliștii să dea replica decisivă prin șutul lui Bonda de la vreo 35 de metri, care, cu un pic de ajutor din partea vântului, l-a păcălit pe portarul advers.
Cu această victorie, Poli urcă peste clujeni în clasament, urmând ca etapa următoare să joace la Râmnicu Vâlcea, un alt adversar direct în lupta pentru locul secund ce ar aduce calificarea în semifinalele competiției.
De remarcat revenirea fundașului Nino Gavruță, care a absentat întreg turul campionatului de Elite datorită unei accidentări grave la braț, precum și a lui Andreici, recuperat și el după o operație.
Poli: Moșoarca - Cochințu, Gavruță, Andreca - Ursu, Bonda, Iseini, Andreici - Sevici, Sirbu, Ochea
U17: Poli - UTA 0:2 (0:0)
Chiar de vântul a mai slăbit din intensitate pentru al doilea meci al zilei, el tot a pus probleme, în special în prima repriză, când echipa noastră a jucat împotriva lui și s-a văzut nevoită să reziste dominării arădenilor. Și a scăpat fără gol până la pauză, singura mare șansă fiind un șut de la distanță, respins în bara transversală de către portarul Daminescu.
În repriza a doua balanța s-a mai echilibrat, Poli reușind să țină mai mult de minge. Defensiva fost relativ solidă, dar faza de construcție a suferit mult, în special transferul mingii spre atacanți: prea multe mingi trimise fără noimă, trădate parcă de o frică de responsabilitate. Din păcate am dat semne de slăbiciune la fazele fixe, iar UTA a dat lovitura pe final în urma unui corner trimis direct în fața porții, unde un adversar nemarcat a putut să și oprească mingea după care să o trimită în poartă. A venit și golul al doilea după o acțiune personală.
Din păcate n-au existat remarcați în acest meci, decât poate fundașul Bain care a avut câte intervenții solide.
Poli: Daminescu - Foca, Buga, Bain, Românu, David, Chiriac, Țărțău, Tașcă, Kecskes, Grosu
Postat de Andrei Vajna II la 22:02 Niciun comentariu :
Etapa alb-violeților împrumutați #28martie
După etapa scurtă din weekend, am revenit în forță zilele acestea, cu jocuri intermediare, atât în liga a 2-a, cât și în a 3-a.
Galben-roșii își mai ling rănile și se recuperează după plecarea lui Codrea. Pauza din această etapă le-a venit numai bine, mai ales că le-a adus și trei puncte la masa verde, ca urmare a retragerii celor de la ASA Tg. Mureș.
Cea mai clară victorie a alb-violeților de pe Știința l-a văzut pe Motreanu din nou integralist. Meciul a fost decis de forma excelentă a unui alt fost jucător de-al nostru, Deian Sorescu, marcator a trei goluri și semnatarul unei pase de gol, scorul final în deplasarea de la Metaloglobus arătând un nebănuit 5-0 pentru timișoreni.
Doman lipsește în continuare la liderul ligii secunde.
Reșița a stat în această etapă intermediară.
Speranțele lugojenilor la prima poziție a ligii s-au cam năruit odată cu înfrângerea suferită acasă în fața șoimilor din Lipova. Ambii frați Filip, Fridrich și Pădurariu au fost titulari în această partidă. S-a jucat pe un teren greu, iar în prima repriză Pădurariu a avut a un șut de la distanță, Filip a scos un șut periculos și Fridrich a nimerit bara. După pauză însă, oaspeții au înscris rapid de două ori și în ciuda reușitei lui Velici, lugojenii s-au văzut învinși.
În sfârșit o victorie pentru Ghiroda, după șase meciuri fără - e drept, dacă nici cu Becicherecu Mic, atunci cu cine? Scorul l-a deschis un jucător al alb-violeților, Damir Totic, din pasa unui alt polist, Ciobanu, ca apoi Berivoescu, împrumutat de la Ripensia dacă nu mă înșel, să stabilească rezultatul final, 2-0. În centrul apărării a mai jucat și Alexandru Lazăr.
Sporin a avut parte de un meci spectacol, cu zece goluri, în victoria 7-3 a Giarmatei, deplasată la Cermei. Rezultatul este important pentru timișeni, care sunt candidați la retrogradare.
Cristian Bocșan Ripensia L2 - - -
Mario Contra Ripensia L2 - - -
Denis Golda Ripensia L2 - - -
Cristian Podină CSM Reșița L3 - - -
Harald Fridrich CSM Lugoj L3 85 0 -
Daniel Filip CSM Lugoj L3 65 0 -
Damir Totic ACS Ghiroda L3 xx 1 -
Postat de Stefan Carpanu la 13:31 Niciun comentariu :
Etapa alb-violeților împrumutați #24martie
Cu anularea etapei de Liga a 3-a din cauza condiţiilor meteo, doar divizionarele secunde ne-au reprezentat în acest weekend. Şocul a venit din Ciarda Roşie, cu demisia antrenorului Paul Codrea.
Meciul în sine a fost unul spectaculos, cu răsturnări de scor şi reuşite rapide. Ripensia a condus de două ori, dar tot a reuşit să piardă disputa cu a treia clasată din liga secundă. La primul gol, marcajul lui Bocşan lasă de dorit şi nici Contra nu reuşeşte să-l ajute pe fundaşul central la prima bară. O aşezare profund deficitară în flancul drept a permis oaspeţilor să egaleze înainte de pauză, dar chiar înainte de gol, Bocşan faultase un adversar în careu, Ripensia scăpând cumva de penalty. Şi golul trei a plecat de la o centrare la care Bocşan a trecut pe sub minge, înainte ce aceasta să fie întoarsă în zonă centrală, de unde oaspeţii au preluat conducerea pe tabelă.
În rest, Contra n-a avut probleme, reuşind să intervină cu destulă siguranţă la acţiunile pe poartă ale Chindiei. Golda a rămas pe bancă.
Ripensia nu arată bine defensiv, dar e greu de înţeles motivul pentru care Codrea a ales să plece (sau a fost încurajat s-o facă) de la galben-roşii. Vom vedea cum îi va afecta pe poliştii din lotul Ripensiei, în special pe Contra, adus la insistenţele fostului internațional.
Motreanu a revenit în primul unsprezece, conform aşteptărilor de etapa trecută. N-a reuşit să blocheze centrarea care a precedat golul celor din Hermannstadt, oferind prea mult spaţiu adversarului. A fost singura reuşită a acelei partide, iar ASU Politehnica îşi caută rostul pentru ce a rămas din acest sezon. Un interimat până la vară al lui Foale ar fi economic, dar nu ştiu cât ajută la construcţia pentru sezonul viitor.
Liderul a stat în această etapă.
Mario Contra Ripensia L2 90 0 -
Profil: Răzvan Raț
Anunțat drept o 'bombă', Poli l-a transferat pe fostul internațional Răzvan Raț; astfel iese din schemă Carabela. Fundașul stânga, cunoscut pentru aportul său ofensiv, vine să întărească lotul prin experiența sa, calitatea sa de lider, dar rămâne să vedem cum ne poate ajuta în aceste momente de cumpănă.
Chiar dacă nu evoluează pe un post ofensiv, adică acolo unde am fi avut nevoie de-o mică bombă, prezența sa la Poli poate aduce un plus la capitolul motivațional - cel puțin în prima fază. În rest, să vedem dacă un jucător la 37 de ani, care n-a mai jucat de aproape un an, poate face diferența.
Data nașterii: 26.05.1981
Locul nașterii: Piatra Olt, România
2017-18 Rayo Vallecano ES B 0 0
2016-17 Rayo Vallecano ES B 16 0
2015-16 Rayo Vallecano ES A 10 0
2014-15 PAOK GR A 30 3
2013-14 Rayo Vallecano ES A 10 0
2013-14 West Ham EN A 15 0
2012-13 Shakhtar Donetsk UA A 16 0
2011-12 Shakhtar Donetsk UA A 8 0
2010-11 Shakhtar Donetsk UA A 17 0
2009-10 Shakhtar Donetsk UA A 18 1
2008-09 Shakhtar Donetsk UA A 17 0
2007-08 Shakhtar Donetsk UA A 20 2
2006-07 Shakhtar Donetsk UA A 14 0
2005-06 Shakhtar Donetsk UA A 18 0
2004-05 Shakhtar Donetsk UA A 20 2
2003-04 Shakhtar Donetsk UA A 27 1
2002-03 Rapid Buc. RO A 28 2
2001-02 Rapid Buc. RO A 27 1
2001-02 Electromag Buc. RO B 1 0
2000-01 FCM Bacău RO A 14 2
2000-01 Rapid Buc. RO A 5 0
1999-00 Rapid Buc. RO A 20 1
1998-99 Rapid Buc. RO A 3 0
Total 357 15
MJ= Meciuri jucate; GM= Goluri marcate; GR = Grecia; EN = Anglia, ES = Spania, RO = România; UA = Ucraina
Etapa alb-violeților împrumutați #17martie
Un sfârşit de săptămână mai puţin fascinant pentru tot ce ţine de universul alb-violeţilor - de la meciul cu Juventus, la rezultatele neconvingătoare de la juniori, la cele adunate de printre jucătorii împrumutaţi.
Bocșan a fost din nou integralist pentru Ripensia, în înfrângerea 1-2 suferită la Pitești. Acesta n-a stat grozav la golul doi al gazdelor, dar a reușit cumva să-și treacă în cont un assist, cu o minge lungă pe care Mediop a transformat-o prin pură insistență în gol. Pe final de meci a intrat și Golda, când roș-galbenii încercau egalarea. Atacantul nu mai evoluase într-un meci oficial din luna octombrie.
În schimb Contra a fost ținut pe banca de rezerve, semn că încă nu are încrederea deplină a antrenorului.
Golurile meciului pe facebook aici.
Motreanu a intrat în repriza secundă în egalul la unu obţinut de alb-violeţi la Mioveni. Titularul postului, Giuriurici, a cauzat însă penalty-ul din care gazdele au deschis scorul, deci sunt şanse bune că Motreanu să revină în primul unsprezece etapa viitoare.
Doman a lipsit din acest meci, pe seama accidentării suferite etapa trecută.
Podină a fost integralist în egalul (surprinzător) dintre reșițeni și Centrul Național de Pregătire Timișoara. Sarcina echipei antrenate de Oprița a fost îngreunată de eliminarea lui Bărbulescu în prima repriză. Cum rezultatele meciurilor cu CNPT se anulează la final de sezon, pasul greșit nu îi va costa pe reșițeni. Aceștia au însă un meci decisiv etapa viitoare, când întâlnesc Lugojul pe teren propriu.
Cu Popan şi Fridrich în continuare accidentaţi, doar doi polişti au fost titulari la Lugoj, în victoria la scor de neprezentare cu Ghiroda: Daniel Filip şi Cristian Pădurariu. David Filip a rămas pe bancă. Lugojenii rămân astfel în plasa liderului, la cinci puncte distanţă.
De cealaltă parte, Lazăr, Ciobanu şi Dincă au prins primul unsprezece la Ghiroda, cu Totic intrând pe parcurs. Din păcate, echipa timişoreană nu are de fel perspective bune pentru jocurile rămase, sperând poate că înregimentarea lui Kayondo o să mai amelioreze suferinţa.
Sporin continuă să fie integralist la Giarmata, care pierd două puncte printre degete, după ce au fost egalaţi în prelungiri la Sebiş.
Denis Golda Ripensia L2 16 0 -
Radu Motreanu ASU Politehnica L2 31 0 5,0
Cristian Pădurariu CSM Lugoj L3 78 0 -
Alexandru Dincă ACS Ghiroda L3 xx 0 -
Fundași: Gabriel Andreca (2000), Denis Haruț (1999), Raul Cochințu (1999), Alex Demenescu (2000), Nino Gavruță (1999), Sava Iovanovici (2000), Sebastian Mirescu (2001)
Note Juventus București - Poli
Juventus Buc. - Poli 1:0 (1:0)
Adversarii nu l-au testat. Un șut pe poartă, un gol, vreo două degajări mai slabe, dar nimic notabil.
Slab în prima parte, aș zice și în parte culpabil la gol.
Nu cred că a fost meci în acest an în care să nu fi contribuit la un gol al adversarilor (ok, Craiova). Și acesta este fundașul central pe care te poți baza.
Bun cât a jucat, dar l-am văzut ținându-se de coapsă încă de prin minutul 35. Ne lipsește mult și mă tem că nu ne va mai putea ajuta atât cât am avea nevoie în acest sezon.
A încercat câte ceva, a avut acel șut pe poartă, dar prea puțin pentru rolul ofensiv pe care îl avea - și nici la gol nu putem spune că l-a acoperit pe Melinte, deși altceva nu avea de făcut.
Mai ne scoate și Vașvari cu câte o diagonală lungă, dar nu e destul. Activ, bun la tranziția mingii, însă pe orizontală.
A pus în pericol poarta adversă cu două șuturi de la distanță. Într-un fel pare irosit, la ce jucăm noi, când stă în apărare. Dar vai, ce-am ajuns, să cred că izbăvirea stă în șuturile de la distanță ale lui Artean.
Chiar mi-a plăcut de Haruț. Nu doar pentru pasa pe care Roman putea s-o transforme în gol, sau a intervențiilor destul de precise (mai puțin la duelurile la cap), dar fiindcă a arătat calm chiar și atunci când se afla sub presiune și a găsit opțiunea de continuare bine și rapid.
Până la faza de efect făcută la finalul primei reprize mi-l cam doream schimbat pe Enescu. Apoi a evoluat mai bine în repriza secundă, dar lentoarea sa la construcție nu ne ajută foarte mult. Și ocazia aia din debutul reprizei...
Egoist pe alocuri, dar implicat în joc. Un meci activ pentru Munteanu, care din păcate a luat din nou un galben evitabil, pentru proteste. Direcția este ok pentru un jucător care n-a evoluat aproape trei luni de zile.
Util la mingile înalte, dar pierdut pe teren în prima repriză, când a coborât prea mult. Putea să înscrie la ocazia avută, chiar putea. Avem nevoie de mai mult din partea lui.
O schimbare utilă, indicată, după aspectul jocului din prima parte. A făcut mult bine și cred că ar trebui să jucăm cu el titular, fiindcă e singurul care a dat dovadă de un viziune și, să zicem, maturitate în joc.
N-a adus un plus jocului nostru odată cu intrarea sa, dar măcar una, două faze i-au mai ieșit.
Foarte dezamăgitoare intrarea lui Ciucur. Nu s-a văzut, iar atunci când s-a văzut nu a fost cu consecințele dorite - lentoarea când a primit unu la unu cu fundașul în marginea careului advers ne-a curmat o ocazie bună, iar șutul din final n-a mers nicăieri.
Unele lucruri le-a făcut bine - jucătorii trimiși pe teren, teoretic și schimbările. Dar nu e de ajuns și declarațiile cu iz filosofic de după meciuri - deși sunt de înțeles și valide - fac doar să mă neliniștească. Eu știu că n-am răspunsurile pentru jocul nostru, însă nu eu trebuie să vin cu soluții. Tot ce-am văzut în aceste etape de la venirea lui Grozavu este o continuare a ce vedeam în ultimele luni cu Popa. Diferența a făcut-o (ne)șansa din anumite momente, dar aveam și avem așteptarea de la Grozavu să vedem o schimbare și încet, încet rămânem fără timp de reacție.
Eu zic că echipa vrea, dar este împiedicată de o teamă generalizată. Dacă e să căutăm un mic plus, atunci aș zice că măcar în minutele de final am găsit energia să mai atacăm. Sigur că avem alte așteptări de la unii și de la alții, că e foarte greu să adunăm puncte când meci de meci facem cadou un gol adversarilor.
Cam aceiași jucători au adunat grosul punctelor, chiar dacă lipsesc Crețu (prezent la toate cele șase victorii), Cânu (cinci din șase), Țigănașu (cinci din șase) sau Mailat (patru din șase). Sau poate că-s mulți, dar nici înlocuitorii lor nu sunt răi. Doar ei o pot întoarce, și chiar o pot face, însă este esențial să înceapă prin a nu se mai autosabota în apărare.
Niciunul - 48,8%
Denis Haruț - 25,6%
Cătălin Straton - 9,3%
Gabriel Cânu - 7%
Marius Croitoru - 4,7%
Gabriel Vașvari - 2,3%
Alex Munteanu - 2,3%
Juventus Bucureși - Poli 1:0 (1:0)
Cuvintele sunt de prisos. Momentan nu putem mai mult, indiferent cine se află pe teren, indiferent ce tacticăm folosim - aparent, indiferent cine ar fi pe bancă. Golul lui Elek, la singura ocazie a gazdelor, a fost suficient în fața alb-violeților incapabili să creeze pericol cu oareșce consistență.
Odată cu revenirea lui Cânu, m-am așteptat să văd echipa din nou cu patru fundași. Nu sunt chiar sigur că am jucat așa, ci mai degrabă în 3-5-2, cu Munteanu al doilea vârf. Oricum, nu ne-a ajutat în prima repriză. Gazdele au pus repede presiune în flancul nostru drept, cu Străuț depășit în două rânduri, una dintre faze fiind finalizată cu un șut slab din interiorul careului. Poli a arătat ceva vag când Munteanu a tras din unghi în plasa laterală (min. 11), dar nimic convingător. Apoi, la o fază în care Juventus ne-a descusut cu mare ușurință în flancul drept, doi foști poliști au conlucrat să înscrie: Dan Popescu a centrat, Melinte a sărit pe sub minge și Elek a înscris din interiorul careului mic (min. 14). Primul gol al lui Elek în Liga 1 din octombrie 2016. Meciul a continuat tern, cu alb-violeții lipsiți de pasiune și urgență în jumătatea adversă, doar șuturile de la distanță ale lui Artean fiind oarecum notabile - unul din acțiune, unul din liberă. Am avut parte și de un șut-centrare în forță al lui Șeroni, din unghi, respins de portar la Munteanu, care n-a reușit să redirecționeze o minge dificilă spre poartă. Repriza s-a încheiat cu trecerea de efect a lui Enescu, faultat la limita careului, de unde Roman a executat însă în ton cu prestația noastră din primele patruzeci și cinci de minute, mult peste.
Cânu a fost schimbat la pauză, semn, mă tem, că nu ne putem pune mari speranțe în aportul lui pe viitor. Chiar și așa, debutul părții secunde a vrut să ne inducă în eroare: un șut în plasa laterală și apoi o ratare destul de importantă a lui Enescu au indicat că vrem să jucăm altceva. N-a ținut mai mult de atât și cu gazdele dispuse să se apere - și capabile s-o facă - ocaziile până la final au fost puține. Am avut o singură ocazie în carne și oase, la o fază chiar frumoasă cu urcarea lui Haruț, găsit liber de Munteanu, centrarea acestuia l-a găsit pe Roman, care n-a putut decât să-l evidențieze pe portar cu devierea din interiorul careului mic (min. 72). În rest, un șut-centrare destul de razant cu poarta al lui Munteanu, o poziție bună tratată prost de Ciucur, câteva faze fixe care n-au adus nimic și o decizie discutabilă a centralului, care a decis că Oliva a fost faultat în afara careului pe finalul meciului (min. 89). Artean a trecut de puțin pe lângă minge la libera care a urmat și în ciuda câtorva libere la ultimele faze, mai mult de un șut slab pe lângă chiar înainte de fluierul final al arbitrului n-am încropit.
Și așa am devenit oficial cea mai slabă echipă din Liga 1, iar doar jucătorii o pot întoarce cumva. Nu se prea văd soluții evidente, cu Grozavu încercând tot felul de așezări pe parcursul jocului de azi, niciuna eficientă. Juventus n-a avut ocazii dincolo de golul pe care l-am făcut cadou printr-o (nouă) eroare personală, dar a arătat destul de închegat. Normal că Poli poate și trebuie să lupte în continuare, dar în acest moment chiar nu știu ce ar trebui să mai încercăm. Să găsim speranță în prestația lui Haruț, care a muncit enorm tot jocul, destul de precis în apărare la mingile pe jos, util și în atac, cu mai mult curaj decât unii coechiperi de la care ne-am aștepta la așa ceva. Dar nu zic că e o chestie de vrut, ci de teamă. Multă teamă. Să vedem ce aduce pauza de două săptămâni care urmează - chiar dacă toate pauzele dinaintea ei n-au adus nimic nou.
Poli: Straton - Străuț, Melinte, Cânu, Șeroni - Artean, Vașvari - Haruț, Enescu, Munteanu - Roman
Croitoru pentru Cânu (min. 46)
Oliva pentru Șeroni (min. 58)
Ciucur pentru Străuț (min. 69)
Postat de Stefan Carpanu la 20:18 Un comentariu :
Avancronică: Juventus București - Poli
Campionatul acesta pur și simplu nu vrea să ia o turnură pozitivă. Înfrângerea de-a dreptul enervantă din ultimul minut de la Voluntari contribuie la presiune adunată pe umerii alb-violeților, care pur și simplu au nevoie de punct(e) de la această a doua deplasare consecutivă pe stadionul Anghel Iordănescu.
Chiar dacă bucureștenii se află pe ultimul loc în clasament, nu ne va fi ușor să-i învingem. Asta nu doar din cauză că echipa noastră suferă, ci datorită faptului că Juventus, întărită în iarnă, nu se lasă ușor înfrântă.
În cele cinci meciuri disputate în acest an au primit doar trei goluri, reușind trei egaluri, toate în deplasare, la Botoșani (de două ori) și la Mediaș. E drept că nici Mediaș sau Botoșani nu sunt cine știe ce forțe, însă nici noi nu ieșim din această categorie. Ba chiar am aspira să fim acolo unde este Botoșaniul.
Juventus a adus foarte mulți jucători în pauza de iarnă, din care tresar nume precum Marian Constantinescu, Robert Elek și Vasile Gheorghe, iar lor li se alătură mulți tineri dornici de afirmare, atât din țară, cât și din străinatate. Dintre ultimii, Acolatse (adus de la Suceava) și Kardes (PSV Eindhoven II) s-au impus în primul unsprezece.
Partea „plină” a paharului este că gazdele de vineri încă n-au reușit să marcheze în acest an. Echipa antrenată de Marius Baciu nu are însă cum să fie o pradă ușoară, ba chiar aș crede că la ce au arătat cele două formații, ne pregătim de un meci egal.
O veste bună la alb-violeți este că în ciuda pesimismului declarativ, Țigănașu a reluat antrenamentele cu echipa și ar putea reveni cât de curând în primul unsprezece. Grozavu, din declarații, îl așteaptă cu sufletul la gură.
În rest nu avem absențe pentru acest meci. Rămâne de văzut ce schimbări va face antrenorul, cel mai susceptibil în acest sens fiind Maxi Oliva. Varianta unu de înlocuire ar fi tocmai Carabela, împrumutat de la Juventus, deci e puțin probabil să joace. Altfel, variante prea bune nu sunt. Este imaginabil să revenim la o apărare în patru dacă reintră Cânu, însă nu cred că Grozavu este pregătit să renunțe la așezarea sa preferată.
Ca abordare, poate ar fi cazul să ne asumăm niște riscuri. Avem nevoie de mai mult decât un egal, mai ales că nu văd cum un punct adunat de la ultima clasată îi reîntremează spiritual pe jucători. Zise Grozavu:
”Nu vreau să devină un șablon când spun că orice meci este greu. Din păcate, chiar așa și este. Întâlnim o echipă care nu prea are ce pierde, nu are presiune. [...] Pe noi ne interesează mai puțin care sunt problemele de la Juventus. Pe noi ne interesează să acumulăm puncte. Din păcate, la ultimul meci n-am reușit, ceea ce ne-a dezechilibrat puțin. Sper ca băieții să fie conștienți că orice partidă în care nu acumulăm puncte poate să însemne apropierea spre o zonă care devine mai mult decât neliniștitoare”
Ce să mai zicem și noi? E cazul să vorbim pe teren.
Postat de Stefan Carpanu la 11:26 Niciun comentariu :
Etapa alb-violeților împrumutați #10martie
Începem o serie nouă pentru acest retur, în care vom încerca să vă ținem la curent cu evoluțiile jucătorilor împrumutați în primele trei ligi. Cea mai tristă veste vine de la Lugoj, acolo unde accidentarea suferită anul trecut de tânărul Popan a recidivat și acesta riscă să nu-și mai poată continua cariera.
P.S. Situația lui Popan are șanse să nu fie așa de gravă precum părea inițial. Urmărim ce ne mai zice omul în următoarele săptămâni.
Sursă poză Bocșan: facebook.com/ripensiatimisoara
Bocșan a fost integrat ca titular deja de la primul meci al Ripensiei și, care evoluează tot cu trei fundași centrali în spate. În victoria timișorenilor cu Dacia Unirea Brăila a avut un meci fără mari dificultăți, după ce în prima etapă a scos un gol ca și făcut la Snagov.
A debutat la galben-roșii (și în liga secundă) portarul Mario Contra, care l-a înlocuit pe Dalin Munteanu, accidentat. Contra a reușit o intervenție importantă la un șut din apropiere, dar mai are de lucrat la ieșirile de pe linia porții. Ar fi foarte important pentru el să joace în continuare, mai ales că Munteanu a suferit o ruptură a ligamentelor încrucișate și nu are mari șanse să mai evolueze în acest sezon.
Golda a fost rezervă neutilizată în acest meci.
Obișnuitul titular al postului de fundaș dreapta, Motreanu a fost doar rezervă în egalul Politehnicii cu Academica Clinceni.
Doman a evoluat în prima repriză, înainte de a se accidenta chiar înainte de pauză. Călărași a revenit de la 0-1 și a câștigat cu Afumați, consolidându-și poziția de lider.
Podină a fost integralist în victoria fără istoric din fața celor de la Mama Mia Becicherecu Mic. Reșița rămâne angrenată în lupta pentru promovare și din cum i-am văzut în amicalul cu noi, arată bine de tot, atât ca organizare, cât și ca atitudine.
Pădurariu a fost unul dintre artizanii victoriei Lugojului în deplasare cu Universitatea Craiova II. El a obținut faultul pe urma căruia a înscris Bozian golul trei, și a înscris la rândul său după ce „a recuperat un alt balon la 20 de metri de buturi și a scăpat singur cu un apărător, pe care l-a driblat scurt, trimițând cu stângul la colțul lung” (sporttim.ro)
Cu Fridrich accidentat și portarul David Filip rezervă, au mai evoluat pentru Lugoj Daniel Filip, titular, și Narcis Popan, intrat în repriză secundă. Ultimul nu a jucat decât cinci minute, dar a fost destul ca vechea accidentare să-i recidiveze. Perspectivele sunt sumbre pentru unul dintre cei mai talentați jucători ai generației sale.
Lugojul ajunge pe doi cu această victorie și se apropie de liderul Șirineasa.
Lotul Ghirodei a suferit multe modificări în iarnă și asta s-a resimțit în întâlnirea cu Centrul Național de Pregătire Timișoara. Cu Totic și Lazăr integraliști și Ciobanu titular, dar înlocuit de Dincă pe parcurs, (asta conform FV, căci sporttim îl dă pe Lazăr schimbat), Ghiroda a pierdut cu 0-2 în fața jucătorilor tineri de la CNPT.
Fundașul dreapta Sporin a fost integralist în meciul spectaculos dintre Giarmata și Hermannstadt II, terminat la egalitate, 3-3.
Cristian Bocșan Ripensia L2 90 0 6,0
Mario Contra Ripensia L2 58 0 6,0
Cătălin Doman D. Călărași L2 41 0 -
Cristian Pădurariu CSM Lugoj L3 xx 1 -
Narcis Popan CSM Lugoj L3 5 0 -
Damir Totic ACS Ghiroda L3 90 0 -
Sinisa Sporin M. Giarmata L3 90 0 0
Postat de Stefan Carpanu la 10:12 Niciun comentariu :
Note FC Voluntari - Poli (et. 1 p-o)
FC Voluntari - Poli 1:0 (0:0)
Singurul jucător care prestează în ultima vreme la nivel foarte înalt, Straton ne-a ținut în meci cât a putut el, cu trei intervenții bune și una chiar excepțională. N-a fost destul.
Joc decent, fără momente notabile, dar cu anumite slăbiciuni. Depășit ușor de Benzar la prima mare ocazie a gazdelor din repriza secundă.
Un meci bun, eficient, disciplinat marcat de respingerea nefericită dinainte de penalty-ul comis de Oliva. Nici marcajul la Bălan, când ne-a scos Straton, n-a fost grozav.
Poate cel mai activ din trioul defensiv, cu destule intercepții grație poziționării sale de calitate. Mai puțin grozav pe faza de distribuție.
Autorul singurului șut pe poartă mai cât-de-cât din partea noastră, Haruț a avut parte de un joc peste medie, cu destule urcări în atac. Doar că între el și Munteanu nu există legături lucrate, mijlocașul veteran evitând mai mereu să-l deschidă în flanc pe mai tânărul său coechipier.
Mai multe erori de partea lui Vașvari în această partidă, care n-a mai asigurat la fel de bine tranziția dintre defensivă și linia de mijloc.
Dacă pe recuperare a mai mers cumva, calitatea și viteza paselor a lăsat de dorit. I-a oferit o șansă de gol lui Ciucur, dar în mai multe rânduri a pierdut balonul în zone periculoase. Bizară mișcarea între el și Oliva la o contră a gazdelor în prima repriză.
O eroare de judecată deosebit de costisitoare a jucătorului de bandă, cu siguranță genul de eroare la care nu te aștepți de la cineva cu experiența sa. Precum am tot scris, faza a fost una nefericită, dar buscularea adversarului în careu, din acea poziție, a fost gratuită. Pe deasupra n-a contribuit deloc la construcție.
Revenirea lui Munteanu n-a adus nici ea ceva nou în atacul nostru. De multe ori izolat, a fost evidentă că mai are nevoie de timp să adune meciuri în picioare, precum are nevoie de timp întreg compartimentul nostru ofensiv pentru a suda niște legături de joc. A riscat eliminarea la o intervenție făcută din frustrare în partea secundă.
Competent la jocul de cap, Roman suferă la legăturile de joc cu coechipierii. Exceptând mingea pusă lui Haruț pentru șut, n-a mai avut alte momente remarcabile.
Într-un anumit sens, meciul a fost în gheata lui Ciucur. Dacă gestiona bine acea scăpare de singur spre poartă, altfel se desfășura partida. În ciuda prezenței sale în joc, mai marcante decât a colegilor de linie, reușitele au fost și în cazul său puține.
Nu cred că l-am remarcat odată ce a intrat.
A trimis în teren cel mai bun unsprezece pe care-l avem în lot, dar nici asta nu s-a dovedit suficient pentru a schimba cu adevărat tiparul a ceea ce jucăm. Ne-am apărat mai disciplinat, cu ceva mai multă atenție și cu dispoziție la efort, dar din nou ne-a descusut o eroare personală, în vreme ce gazdele au reușit să-și creeze alte patru șanse mari de gol. Ofensiv n-am contat și cred că în acest an n-am avut mai multe de una, două ocazii concrete de poartă. Momenta nu arătăm mobilitatea necesară acestui 3-4-3 în ultima treime, așa cum n-am arătat-o nici în meciurile amicale dinainte de deplasarea spre București.
Greu de înțeles maniera de executare a celor câteva cornere pe care le-am avut, cu pase scurte care n-au dus la absolut nimic - și totuși am persistat. Ne-ar trebui un plus de calitate la mijloc, un jucător care să lege mai bine jocul, dar singurul capabil de așa ceva din lot are 37 de ani. Nu-i nimic pierdut, însă trebuie neapărat să ajungem în faza în care avem constant măcar două ocazii pe meci, dacă vrem să avem o șansă la salvare.
Atitudinea combativa nu ne-a salvat astăzi, dar ne-a procopsit cu șase cartonașe galbene. Până la urmă diferența a fost făcută de calitatea câtorva jucători de la gazde, precum Benzar, și a calității rezervelor celor de la Voluntari: Bălan a creat pericol, Deac a scos penalty, Cernat l-a executat. Noi n-am prea avut ce să trimitem în teren, deși poate ar fi meritat un sfert de oră de Croitoru pe final.
Trebuie să rămânem la fel de înfipți defensiv, dar cumva - nu știu cum - să găsim cheia eficienței în ultima treime.
Cătălin Straton - 84,6%
Niciunul - 5,1%
Andrei Enescu - 2,6%
Alexandru Popovici - 2,6%
Alexandru Munteanu - 2,6%
Andrei Artean - 2,6%
Postat de Stefan Carpanu la 19:56 Un comentariu :
Uneori - de câte ori?? - rămâi fără cuvinte. Să pierzi pentru a treia oară la rând în minutul 90+ cu Voluntari, de această dată dintr-un penalty stupid făcut de Maxi Oliva, pare prea mult. Dar așa se întâmplă și nu mai e mare lucru de comentat, fiindcă prostia se plătește de fiecare dată.
N-au existat dubii despre cine își va asuma inițiativa în acest meci, cu gazdele controlând posesia în jumătatea adversă, mai ales că 3-4-3-ul nostru s-a tranformat frecvent în 5-4-1. Chiar și așa însă, ocaziile au lipsit, cu cea mai mare venind după o fază fixă executată cu schemă, dar Straton a ieșit inspirat să blocheze șutul lui Benzar (min. 9). Jocul a fost fragmentat, cu multe faulturi în special din partea noastră. Așa au mai avut parte gazdele de o șansă, cu același Benzar trimițând din liberă puțin pe lângă (min. 26). Alb-violeții au bătut scurt cele câteva cornere avute și doar unul a fost finalizat cu o centrare, facilă pentru Mincă. Șanse de partea noastră au fost două: o minge lungă a lui Enescu care l-a găsit pe Ciucur lansat spre poartă, dar acesta a fost blocat excelent din spate de Benzar (min. 32) și un balon trimis cu capul în spate de Roman, la marginea careului, de unde Haruț a improvizat un șut, pe care Mincă l-a respins cu piciorul (min. 37). Voluntariul a mai încercat poarta de la distanță prin Marinescu, precum și prin alte câteva faze fixe, fără a da mari emoții.
Repriza secundă a debutat în forță pentru gazde, cu două ocazii mari, mari în contul lor. Benzar, pe o contră, l-a culcat pe Străuț la limita careului și ochit vinclul, dar mingea ne-a iertat cu câțiva centimetri (min. 49). Apoi am scăpat la hențul involuntar al lui Străuț, înainte ca Straton să ne salveze de două ori: întâi respingând cornerul trimis spre poartă, apoi printr-un reflex extraordinar în continuarea aceleași faze (min. 57). Poli, din păcate, nimic și nimic în plan ofensiv, legăturile dintre jucători fiind efectiv inexistente. Singurele tentative timide au fost niște șuturi spre poartă de la mare distanță, niciunul periculos pentru Mincă. Totuși, meciul mergea spre un egal mulțumitor, chiar și după ce Straton a mai intervenit o dată în fața lui Bălan, care aproape ne-a taxat pe-o minge lungă (min. 83). Și am intrat în prelungiri, ba chiar în ultimul minut, când o minge respinsă de Melinte în Maxi Oliva a sărit la Gabriel Deac, iar Oliva l-a busculat în careu, acordându-se penalty. Cernat a transformat și asta a fost.
Greu de zis dacă putem găsi multe lucruri mulțumitoare de la acest meci, mai ales că plec de la premisa că Voluntariul este una dintre cele mai slabe echipe din play-out, în ciuda numelor din lot. Ofensiv practic n-am contat, la fel ca în atâtea alte meciuri, irosind și puținele faze fixe cu pase scurte și centrări slabe. Defensiv am aglomerat bine, chiar dacă gazdele ne-au pus în pericol din cornere și lovituri libere, doar că din nou, o neșansă și o prostie ne-au văzut privați de punctul muncit la una din ultimele faze. Al doisprezecelea meci consecutiv fără victorie pentru Poli, care ar trebui să ne oblige la altceva cu Juventus. Până la urmă, greșelile se mai înțeleg, dar nu știu dacă am avut mai mult de o ocazie de poartă în cele cinci meciuri jucate în acest an.
Poli: Straton - Străuț, Artean, Melinte - Haruț, Enescu, Vașvari, Oliva - Munteanu, Roman, Ciucur
Popovici pentru Ciucur (min. 68)
Drăghici pentru Roman (min. 90+1)
Șeroni pentru Munteanu (min. 90+4)
Postat de Stefan Carpanu la 20:07 Niciun comentariu :

References: CSM 
 CSM 
 CSM 
 CSM 
 CSM 
 CSM